En 47-årig præst fra Tømmerup ved Kalundborg er blevet tiltalt for seksuelle overgreb og blufærdighedskrænkelser mod 12 unge.

Det skriver TV2, som har fået aktindsigt i anklageskriftet. Præsten er i alt tiltalt for 30 forskellige forhold.

Præsten har ifølge anklageskriftet begået seksuelle overgreb på syv børn, der alle var mindreårige på gerningstidspunktet. Derudover er han også tiltalt for blufærdighedskrænkelse mod fem drenge, som han kontaktede via Skype, hvor han udgav sig for at være en pige.

Overgrebene er begået over en 10-årig periode fra 2006 til maj sidste år. De er alle foregået på den 47-åriges bopæl, som er en tjenestebolig.

Manden er desuden tiltalt for besiddelse af børneporno og euforiserende stoffer i form af hash til eget brug, skriver TV2 på sin hjemmeside.

Retssagen begynder til oktober, og den sidste retsdag i sagen skal foregå i Retten i Holbæk 16. november.

Dermed vil præsten have siddet varetægtsfængslet i næsten 17 måneder, inden han får sin dom. Han blev varetægtsfængslet tilbage den 23. juni 2016.

Ifølge Retsplejeloven må varetægtsfængslingen ikke vare længere end et år, med mindre der foreligger særlige omstændigheder.

Mandens forsvarer Ulrik Sjølin kritiserede for nylig den lange varetægtsfængsling.

- Man skal huske på, at når man sidder varetægtsfængslet, så har man ikke adgang til ret meget. Sådan en fængsling, hvor man ikke rigtig ved, hvad der er op og ned på noget som helst, går hårdt ud over min klient, sagde han til Ritzau.

Anklager Anja Lund Liin forklarede den lange varetægtsfængsling med, at der har været tale om en omfattende efterforskning.

- Vi bestræber os altid på at behandle sagerne hurtigst muligt, når folk er varetægtsfængslet, sagde hun til Ritzau.

- Men det afhænger af sagens karakter, og hvor meget efterforskning der er.

Troede de havde et forhold

Ekstra Bladet har tidligere talt med en mor til en kun 13-årig pige, som gentagne gange har haft seksuelt samvær med den nu tiltalte præst.

Han har erkendt forholdet under et grundlovsforhør for lidt over et år siden.

- Hun var forelsket. Hun troede, hun var hans eneste ene, og hun forsøgte at beskytte ham, fortalte den 13-årige piges mor til Ekstra Bladet tilbage i september.

Den 13-årig pige begyndte ofte at pjække fra skolen, så hun kunne besøge præsten ved Tømmerup Kirke.

Men det var først, da politiet fandt digitale billeder af seksuel karakter hos præsten, hvor den 13-årige var fotograferet i hans soveværelse, at pigen brød sammen og erkendte overfor sine forældre og politiet, at hun havde haft et langvarigt seksuelt forhold til ham.

Afsløringen kom som et chok for den 13-årige piges forældre:

- Han har fuldstændigt manipuleret med os alle. Hold kæft, hvor har han været en god skuespiller, siger kvinden.

Præsten har døbt og konfirmeret flere af kvindens børn, senest den 13-årige datter.

Hun begyndte at komme i præsteboligen i efteråret 2015 under konfirmations-forberedelserne. Forældrene opdagede, at datteren i smug ofte besøgte præsten, men blev overraskede, da de i maj 2016 blev kaldt til samtale på pigens skole, fordi hun pjækkede ofte.

- Vi vidste ikke, at det var så slemt. Hun tog bare ud til ham, men vi troede, det blot var noget 'teenage-fnidder', når vi havde haft en mor-datter diskussion. Jeg havde ikke i min vildeste fantasi troet, han kunne gøre sådan noget, siger moderen.